12.7.2005 12:54
Sprint ilmoitti maanantaina tarjouksestaan, jossa se maksaa US Unwiredin osakkeenomistajille 6,25 dollarin osakekohtaisen hinnan. Lisäksi Sprint ottaa vastattavakseen yhtiön noin 233 miljoonan dollarin velat.
Sprintin brandilla matkapuhelupalveluja myyvän US Unwiredin päätöskurssi oli perjantaina 6,16 dollaria.
Kaupan myötä US Unwired luopuu kaikista vaatimuksistaan, joita yhtiö on esittänyt Sprintin ja toisen suuren mobiilioperaattorin Nextelin yhdistymisen vuoksi, Reuters kirjoittaa.
US Unwired on muun muassa vaatinut tuomioistuinta pysäyttämään Sprintin ja Nextelin fuusion. Tämän vaatimuksen käsittelyn piti tulla oikeuden eteen ensi perjantaina.
Sprint oikaisee loputkin rypyt
Sprint on joulukuusta lähtien neuvotellut US Unwiredin ohella muiden alueellisten kumppaneidensa kuten IPCS Inc:n ja IWO Holdingsin kanssa Nextel-fuusion käytännön järjestelyistä.
Eräs Reutersin haastattelema analyytikko arvioi, että nyt tehty diili lähettää selkeän viestin toisillekin kumppaneille. Viesti kuuluu: oikeustoimilla uhkaaminen kannattaa aina.
Sprintin mukaan neuvottelut jatkuvat myös muiden kumppaneiden kanssa. Sprintin 26 miljoonasta tilaajasta yli kolme miljoonan asiakkaan laskutus hoidetaan kumppaneiden kautta. Esimerkiksi US Unwired palvelee yli puolta miljoonaa Sprintin mobiilia tilaajaa yhdeksässä osavaltiossa.
Sprintin edustaja sanoi maanantaina, että Nextel-kaupat viedään loppuun vuoden viimeisellä neljänneksellä.
USA:n kolmanneksi suurin mobiiliyhtiö Sprint ja viidenneksi suurin Nextel ovat jo kuukausia valmistelleet 36 miljardin dollarin arvoista fuusiotaan.